བླ་མ་ཆོས་རྗེ་རིན་པོ་ཆེའི་སྐུ་རིང་ལ་ཁྱུང་པོ་བོན་པོ་སྙིང་དཀར་བཀྲ་ཤིས་ཞེས་བསྟན་པའི་སྦྱིན་བདག་བསོད་ནམས་ལོངས་སྤྱོད་སྟོབས་འབྱོར་ཆེ་བ་ཞིག་ཡོད།ཚེ་སྟོད་གྲུབ་མཐའ་རིས་མེད་ལ་རྒྱུ་ནོར་གྱིས་འབྲེལ་བཞགཚེ་སྨད་གཡུང་དྲུང་བོན་གྱི་བསྟན་སྒོར་ཞུགས་ནས་བླ་མ་ཆོས་རྗེ་རིན་པོ་ཆེ་ཚུལ་བཞིན་བསྟེན།དགེ་བཅུ་ཁོ་ནར་བརྩོན་པས་འབད་ཅིང་དལ་འབྱོར་དོན་ཡོད་བྱེད་པའི་སྐྱེས་བུ་ཞིག་བྱུང་བ་ལ་བརྒྱུད་འཛིན་བོན་པོ་སྙིང་དཀར་རྒྱལ་ཞེས་ཆུང་དུས་ནས་ཐེག་པ་ཆེན་པོའི་རིགས་སད་ཅིང་།བླ་མ་སྙན་ཁོ་འམ་ཆོས་རྗེ་བོན་བརྒྱ་བའི་ཞབས་ཀྱིས་ཟིན།སྔགས་རྫོགས་ལ་ཤིན་ཏུ་མོས་ཤིང་བསྙེན་སྒྲུབ་ཟབ་མོའི་ཉམས་ལེན་ལ་སྐྱེས་སྦྱངས་སྟོབས་ཆེ་བས་མ་བཅོས་བཞི་ལྡན་གྱི་རྣལ་འབྱོར་བ་ཚད་ལྡན་ཞིག་ཏུ་གྱུར།གང་གི་བརྒྱུད་འཛིན་ཁྱུང་དཀར་རྣམ་རྒྱལ་ཟེར་བ་ཡང་བོན་བརྒྱ་གཡུང་དྲུང་ཕུན་ཚོགས་ཀྱི་ཞལ་སློབ་རྩིས་ཆེན་དུ་གྱུར།གསལ་བ་དགུ་འཛབ་ཆུ་བོའི་རྒྱུན་བཞིན་བཟླ་བ་ནི་སྒྲུབ་པའི་མཆོད་པ་ཡིན་ལ།འབྱོར་བ་ཆེ་བས་རྒྱུ་ནོར་ཆུད་ཟོས་སུ་མི་གཏོང་བར་ཚོགས་གསོག་ལ་འབད་པ་ནི་ཟང་ཟིང་གི་མཆོད་པ་ཡིན་པས།གང་ལྟར་བླ་མ་དཀོན་མཆོག་ལ་མཆོད་འབུལ་བྱེད་མཁན་ཡིན་ལ།ཚེ་འདིར་འབྱོར་བ་མི་དམན་པ་ཡང་དེའི་དྲིན་ཡིན་པས།ཕྱི་མར་ཡང་བླ་མ་མཆོག་གསུམ་གྱིས་མི་བསླུ་བ་ཁོ་ན་ཡིན་ཞེས་ལུགས་གཉིས་གང་ཡང་ཡིད་བཞིན་གྲུབ་ནས་གཤེགས་སོང་།དེའི་བརྒྱུད་འཛིན་ནི་ཁྱུང་དཀར་རིན་ཆེན་རྒྱ་མཚོ་ཡིན།ཁོང་ནི་ཆུང་དུས་ནས་ཕ་མ་བཟང་པོས་གཅེས་སྤྲས་བྱས་ཏེ་བསྟན་པའི་སྒོར་ཞུགས་ཤིང་ལེགས་པའི་ལམ་དུ་བཙུད་ཀུན་མཁྱེན་ཤར་རྫ་བའི་ཞལ་སློབ་ཁྲི་ཀ་བ་ཐེག་མཆོག་གཡུང་དྲུང་བློ་གསལ་ཞབས་ལས་བྲིས་ཀློག་འདོན་ཆོག་བྱང་ཆུབ་པར་བསླབས།བོན་བརྒྱ་གྲུབ་དབང་ནམ་མཁའ་རྒྱལ་མཚན་རིན་པོ་ཆེ་དང་།སྟོང་ཁྱུང་ཞབས་དྲུང་རིན་པོ་ཆེ་གཡུང་དྲུང་དབང་རྒྱལ།བོན་བརྒྱའི་སྔགས་འཆང་ཆེན་པོ་དབྱིངས་རིག་རྣམ་གྲོལ།སྐྱང་སྤྲུལ་ལུང་རྟོགས་སྐལ་བཟང་རྒྱ་མཚོ་སོགས་དམ་པ་དེ་དག་གི་ཞབས་པད་རིམ་བཞིན་བསྟེན་ནས་ཐུགས་ཟིན་གྱི་ཞལ་སློབ་མཆོག་ཏུ་གྱུར།ཁྱུང་མོ་སྒྲུབ་པ་མཐར་ཕྱིན་དང་།སློབ་དཔོན་སྣང་གསལ་ལྷུན་གྲུབ་རྣམས་ཀྱི་དྲུང་ཡིག་ལྟ་བུ་མཛད་ནས་ཞབས་ཕྱི་གང་ལེགས་བསྒྲུབས།དེ་ནས་བོན་མང་ཕུར་ཐོགས་སྟོང་གི་གཅོད་ཀྱི་བྱིངས་འདྲེན་ཁུར་ཏེ།འདོན་དབྱངས་ཕྱག་ལེན་སོགས་ཀུན་གྱིས་མིག་ལྟོས་བྱེད་ས་ཡིན་ཞེས་བསྔགས་བརྗོད་ཕུལ།སོ་ནག་གྲུབ་ཆེན་གྱི་བརྒྱུད་འཛིན་དམ་པ།ཆོས་རྗེ་བོན་བརྒྱ་བའི་དངོས་སློབ།སོ་ནག་མཚམས་པ་ནོར་བུ་རྒྱལ་ཞེས་སྔགས་འཆང་ཚད་ལྡན་ཞིག་ཡོད་པ་ལས་ཞི་ཁྲོ་དང་སྤྱི་འདུལ་སོགས་ཀྱི་ཕྱག་ལེན་དང་།སྦྱོར་དངོས་རྗེས་གསུམ་སྟེ་དམ་པ་གསུམ་གྱི་ཉམས་ལེན་འགྲོ་ཚུལ་སོགས་ཡང་དག་པར་བསླབས།ཕྱིས་སུ་སྐུ་ཚེ་སྨད་ལ་དུས་ཀྱི་འགྱུར་ལྡོག་བྱུང་སྐབས་ཀྱང་ཐབས་མཁས་ཀྱི་སྒོ་ནས་ཞལ་འདོན་སྒྲིབ་སྦྱོང་སོགས་ཆགས་མེད་མཛད།གོང་དུ་བཤད་པའི་བླ་མ་རྣམས་ཀྱིས་ཐུགས་བརྩེ་བ་ཆེན་པོས་བསྐྱངས་ཚུལ་དང་།ཁོང་རྣམས་ཀྱི་སྐུ་ཡོན་ཆེ་ཚུལ་དང་།མཛད་པ་ཕྲིན་ལས་སོགས་བསྔགས་བརྗོད་འབུལ་བཞིན་སྤྱན་ཆབ་བསིལ།སྐད་ངག་བདེ་བས་བླ་མ་དྲན་པའི་གདུངས་དབྱངས་སོགས་གྱེར་ན།རང་གཞན་ཀུན་གྱི་ཡིད་གཡོ་ཞིང་མིག་ཆུ་འཆོར།བདག་ལ་ཡང་དྲིན་ཆེན་པོས་བསྐྱངས་པ་མང་།འདའ་ཁར་ཁོང་གི་དགེ་ཕྲུག་དཔའ་རྡོར་དང་ངེད་གཉིས་ནས་གསལ་འདེབས་དང་འཕོ་བ་སྨོན་ལམ་སོགས་དལ་བུར་བཏོན་པས།ཐལ་མོ་སྙིང་གར་སྦྱར་ནས་བདེ་བར་བཤེགས།ཡང་ཁྱུང་པོ་བོན་པོ་ཆོས་གྲགས་ཟེར་བ་ནི།ཐོས་བསམ་སྒོམ་སྒྲུབ་ཀྱི་ཡོན་ཏན་ཆེན་པོ་མེད་ཀྱང་།མཆོག་གསུམ་ལ་བློ་རྩེ་གཅིག་ཏུ་གཏོད་ཅིང་།དད་པ་བརྟན་པོ་འགྱུར་ལྡོག་མེད་པའི་སྒོ་ནས་ཆུ་བརྒྱ་ཟམ་གཅིག་གི་དཔེ་ལྟར།སྐྱབས་འགྲོ་དང་བླ་མའི་གསོལ་འདེབས་ཨ་དཀར་གསལ་བ་དགུ་འཛབ་བཅས་ཆུ་བོའི་རྒྱུན་བཞིན་བསྟེན་ནས་དགེ་སྦྱོར་གནད་དུ་སྨིན་པ་བྱུང་།དེའི་བརྒྱུད་འཛིན་ནི་ཁྱུང་པོ་བོན་པོ་བྱང་སྐྱབས་ཡིན།ལོ་ཆུང་དུས་དར་གྲོང་མཚམས་པ་གནམ་ལྷ་ཚེ་རིང་དྲུང་ནས་ཀློག་བསླབས།ཁྱིམ་དང་ཆོས་གཉིས་ཟུང་འབྲེལ་དུ་འབད་བརྩོན་བྱས།བསྟན་པ་སླར་གསོའི་སྐབས་བོན་མང་ཕུར་ཐོགས་སྟོང་གི་ཚོགས་ཆེན་དགེ་བསྐོས་ལོ་གསུམ་ལ་ཁུར་བསྟན་པ་དང་དགོན་པའི་ལས་དོན་ལ་འབད།དེ་ནས་ཕྱི་མའི་དོན་ཁོ་ན་བསམ་ནས་སྔོན་འགྲོ་བསགས་སྦྱང་དངོས་གཞི་ཉམས་ལེན་བཅས་སྦྱངས་ནས་ཚེ་དབང་བོད་ཡུལ་མའི་གཅོད་གདམས་ལྟར་གཉན་ཁྲོད་བརྒྱ་རྩ་མཐར་ཕྱིན།དེ་ནས་ཁམས་ཅུང་ཟད་མ་བདེ་བའི་རྐྱེན་བྱས་ནས་སྦྱིན་པ་རྣམ་བཞི་སོགས་དགེ་སྦྱོར་ཆགས་མེད་ངང་ལོ་བཅུ་ལྷག་ལ་སྒོམ་སྒྲུབ་བྱས་ཏེ་ཚེ་མཐར་ཕྱིན་ནས་འདའ་ཁར་བརྒྱུད་འཛིན་གྱི་བུ་རྣམས་བླ་མ་དང་དགོན་པ་གྲྭ་ཚང་བོན་མང་ཕུར་ཐོགས་སྟོང་གི་རིག་འཛིན་འདུས་པ་རྒྱ་མཚོ་བཅས་ལ་བསྙེན་བཀུར་དང་བསྟན་པའི་ལས་དོན་ཐད་ནུས་པ་ཡོད་ཚད་ཀྱིས་ཞབས་འདེགས་སྒྲུབ་དགོས་ཞེས་བཀའ་གནང་ནས་བདེ་བར་གཤེགས་སོང་བརྒྱུད་འཛིན་རྣམས་ནས་ཀྱང་དེ་ལྟར་བསྒྲུབ་བཞིན་པའོ།།